โปรดเกล้าฯกทช.4 คนแล้ว พร้อมเดินหน้า3จี
กทช. 4 คนได้รับการโปรดเกล้าฯ แล้ว เตรียมพร้อมเดินหน้า 3 จี&nbsp; ฟากนักวิชาการแนะให้ไลเซ่นส์เหมาะสมกับประโยชน์ที่ใช้
22 ก.พ. 2553

กทช. 4 คนได้รับการโปรดเกล้าฯ แล้ว เตรียมพร้อมเดินหน้า 3 จี  ฟากนักวิชาการแนะให้ไลเซ่นส์เหมาะสมกับประโยชน์ที่ใช้
นายประเสริฐ อภิปุญญา รองเลขาธิการคณะกรรมการกิจการโทรคมนาคมแห่งชาติ (กทช.) เปิดเผยว่า  ขณะนี้ ทางสำนักงานกทช.ได้รับหนังสือโปรดเกล้าฯเพื่อแต่งตั้ง กทช. ชุดใหม่ 4 คน อย่างเป็นทางการ ประกอบด้วย พ.อ.นที ศุกลรัตน์ , นายบัณฑูร สุภัควณิช , นายพนา ทองมีอาคม , และนายสุรนันท์ วงศ์วิทยกำจร ซึ่งกทช.ชุดใหม่จะเป็นผู้ตัดสินใจหรือปรับเปลี่ยนราคาเริ่มต้นการประมูล 3 จี ที่ 4,600 ล้านบาทและ 5,200 ล้านบาทกับจำนวนใบอนุญาตให้บริการ (ไลเซ่นส์) เดิมที่ 4 ใบ แต่มั่นใจว่าการใช้วิธีประมูลแบบออกชั่นจะไม่เปลี่ยนแปลง 
ก่อนหน้านี้ ทางสำนักราชเลขาธิการได้ตีกลับรายชื่อกรรมการทั้ง 4 ท่านมายังวุฒิสภา และตั้งคำถามเกี่ยวกับคุณสมบัติของบางท่าน แต่ทางวุฒิสมาชิกได้ตรวจสอบคุณสมบัติแล้ว และ ยืนยันส่งรายชื่อเดิมกลับไป 
ด้านนายกำพล ปัญญาโกเมศ ผู้อำนวยการหลักสูตรการเงินคณะบริหารธุรกิจ สถาบันบัณฑิตพัฒนบริหารศาสตร์ (นิด้า)  กล่าวในงานเสวนาการประเมินคลื่นความถี่โทรคมนาคม กรณี 3 จี ของไทย ว่า จากการรับฟังข้อเสนอแนะจากผู้ที่เกี่ยวข้อง พบว่า การใช้วิธีประเมินมูลค่าคลื่นความถี่แบบบิสิเนส เบส (Business Based) หรือการดูมูลค่าคลื่นความถี่จากการนำไปใช้ให้เกิดประโยชน์ จะช่วยคำนึงถึงสภาพตลาดที่เป็นอยู่จริงมากที่สุด
ทั้งนี้ ต้องดำเนินการควบคู่ไปกับการเปรียบเทียบเพื่อดูราคาประมูลคลื่นความถี่ประเทศอื่น ( Benchmarking) กับ การประเมินมูลค่าคลื่นความถี่โดยการนำปัจจัยที่มีผลต่อมูลค่าคลื่นความถี่ เช่น อายุใบอนุญาต คลื่นความถี่ที่ประมูล  หรือแบบอีโคโนเมตริก (Econometric) มาเทียบราคาใบอนุญาต ซึ่งแนวทางดังกล่าวจะทำให้ประเทศไทยได้ราคาไลเซ่นส์ 3 จีที่เหมาะสมที่สุด